CELEX: 32011R0873
Language: el
Date: 2011-07-27 00:00:00
Title: Εκτελεστικός κανονισμός (ΕΕ) αριθ. 873/2011 της Επιτροπής, της 27ης Ιουλίου 2011 , σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

2.9.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 227/5
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 873/2011 ΤΗΣ ΕΠΙΤΡΟΠΉΣ
   της 27ης Ιουλίου 2011
   σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτή νέες υποδιαιρέσεις και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Σύμφωνα με τους γενικούς αυτούς κανόνες, τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού θα πρέπει να υπαχθούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
            
         
               (4)
            
            
               Είναι σκόπιμο να προβλεφθεί ότι, με την επιφύλαξη των μέτρων που ισχύουν στην Ευρωπαϊκή Ένωση σχετικά με τα συστήματα διπλού ελέγχου και την εκ των προτέρων και εκ των υστέρων επιτήρηση των υφαντουργικών προϊόντων που εισάγονται στην Ευρωπαϊκή Ένωση, ο κάτοχος δεσμευτικών δασμολογικών πληροφοριών σχετικά με την κατάταξη εμπορευμάτων στη συνδυασμένη ονοματολογία, οι οποίες έχουν εκδοθεί από τις τελωνειακές αρχές κρατών μελών αλλά δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί εξήντα ημέρες, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (2).
            
         
               (5)
            
            
               Η επιτροπή τελωνειακού κώδικα δεν γνωμοδότησε εντός της προθεσμίας που είχε ορίσει ο πρόεδρός της,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη συνδυασμένη ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
   Άρθρο 2
   Με την επιφύλαξη των μέτρων που ισχύουν στην Ευρωπαϊκή Ένωση σχετικά με τα συστήματα διπλού ελέγχου και την εκ των προτέρων και εκ των υστέρων επιτήρηση των υφαντουργικών προϊόντων που εισάγονται στην Ευρωπαϊκή Ένωση, οι δεσμευτικές δασμολογικές πληροφορίες που εκδίδονται από τις τελωνειακές αρχές κρατών μελών και δεν είναι σύμφωνες με τον παρόντα κανονισμό, μπορούν να συνεχίσουν να χρησιμοποιούνται για περίοδο εξήντα ημερών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Ιουλίου 2011.
      
         
            Για την Επιτροπή, εξ ονόματος του Προέδρου,
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1.
   
      (2)  ΕΕ L 302 της 19.10.1992, σ. 1.
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (Κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Σύνθετο είδος, το οποίο συνίσταται σε ένα σπόγγο από κυψελοειδή πλαστική ύλη (πολυουρεθάνη) (διαστάσεων 11,5 cm × 8,2 cm × 1,1 cm) και ένα πλεκτό πολυεστερικό ύφασμα που περικλείει τον σπόγγο.
                  Το ύφασμα είναι κατασκευασμένο από ελαστικοποιημένο (τεξτουρέ) πολυεστερικό νήμα και επικαλυμμένες με αλουμίνιο πολυεστερικές ίνες (παράγονται με διεργασία μεταλλικής επικάλυψης με εναπόθεση ατμών) που πλέκονται μεταξύ τους. Ο σπόγγος είναι εξ ολοκλήρου τοποθετημένος μέσα στο ύφασμα.
                  (ύφασμα καθαρισμού)
                  (Βλ. φωτογραφίες αριθ. 656 A και 656 B) (1)
                  
               
               
                  6307 10 10
               
               
                  Η κατάταξη διέπεται από τους γενικούς κανόνες 1, 3 στοιχείο β) και 6 για την ερμηνεία της συνδυασμένης ονοματολογίας (ΣΟ), από τη σημείωση 7 στοιχείο ε) του τμήματος ΧΙ και τη σημείωση 1 του κεφαλαίου 63, καθώς και από το κείμενο των κωδικών ΣΟ 6307, 6307 10 και 6307 10 10.
                  Το αντικείμενο είναι σύνθετο είδος, κατά την έννοια του γενικού κανόνα 3 στοιχείο β) για την ερμηνεία της ΣΟ, επειδή ο σπόγγος είναι συνδεδεμένος με το ύφασμα σχηματίζοντας ένα πρακτικά αδιαίρετο σύνολο. [Βλ. επίσης επεξηγηματική σημείωση του εναρμονισμένου συστήματος σχετικά με τον κανόνα 3 στοιχείο β) για την ερμηνεία της ΣΟ (IX)].
                  Το ύφασμα, το οποίο αποτελεί τεχνούργημα από υφαντικές ύλες, είναι έτοιμο είδος, κατά την έννοια της σημείωσης 7 στοιχείο ε) του τμήματος ΧΙ, επειδή το πλεκτό ύφασμα συναρμολογείται με συγκόλληση. Επιπλέον, η τοποθέτηση ενός σπόγγου μέσα στο έτοιμο είδος από υφαντικές ύλες καθιστά έτοιμο είδος και ολόκληρο το προϊόν. Επομένως, βάσει της σημείωσης 1 του κεφαλαίου 63, το αντικείμενο καλύπτεται από το τμήμα I του κεφαλαίου 63.
                  Τόσο το πλεκτό ύφασμα, όσο και ο σπόγγος διαθέτουν τα αντικειμενικά χαρακτηριστικά των ειδών που έχουν σχεδιαστεί για καθαρισμό με νερό και απορρυπαντικό. Ωστόσο, η αδρή επιφάνεια του πλεκτού υφάσματος είναι αυτό που προσδίδει στο προϊόν τον ουσιώδη χαρακτήρα του, κατά την έννοια του κανόνα 3 στοιχείο β) για την ερμηνεία της ΣΟ, επειδή το αντικείμενο, λόγω της αδρής του επιφάνειας, προορίζεται για την αφαίρεση ξηρών λεκέδων από λείες επιφάνειες. Ο σπόγγος χρησιμεύει απλώς στην ενίσχυση της ικανότητας του υφάσματος να απορροφά νερό και απορρυπαντικό. Ως εκ τούτου, ο ουσιώδης χαρακτήρας του σύνθετου είδους καθορίζεται από την υφαντική ύλη.
                  Συνεπώς, το προϊόν πρέπει να υπαχθεί στον κωδικό ΣΟ 6307 10 10 ως πλεκτό ύφασμα καθαρισμού.
               
            
         
      
                  
                     
               
               
                  
                     
               
            
                  
                     656 A
                  
               
               
                  
                     656 B
                  
               
            
         (1)  Οι φωτογραφίες παρατίθενται καθαρά για ενημερωτικό σκοπό.